
LIETUVOS RESPUBLIKOS
SAVIVALDYBIŲ INFRASTRUKTŪROS PLĖTROS
ĮSTATYMO NR. VIII-2895 15 STRAIPSNIO PAKEITIMO ĮSTATYMO PROJEKTO
AIŠKINAMASIS RAŠTAS


. Įstatymo projekto rengimą paskatinusios priežastys, parengto projekto tikslai ir uždaviniai
Lietuvos Respublikos savivaldybių infrastruktūros plėtros įstatymo Nr. VIII-2895 (toliau – Įstatymas) 15 straipsnio pakeitimo įstatymo projektu (toliau – Įstatymo projektas) siūloma numatyti išimtį dėl savivaldybės infrastruktūros plėtros įmokos mokėjimo už statinius, statomus ir (ar) rekonstruojamus krašto apsaugos tikslams skirtose teritorijose. 
Vienas iš Lietuvos Respublikos nacionalinio saugumo politikos prioritetų ir uždavinių, nustatytų Nacionalinio saugumo strategijos, patvirtintos Lietuvos Respublikos Seimo 2002 m. gegužės 28 d. nutarimu Nr. IX-907 „Dėl Nacionalinio saugumo strategijos patvirtinimo“, 18 punkte,  – nacionalinių gynybos pajėgumų stiprinimas. Siekiant plėtoti savarankiškos ir kolektyvinės gynybos poreikius atitinkančią mobilizacijos sistemą ir priimančiosios šalies paramos pajėgumus ir infrastruktūrą, kuri sudarytų sąlygas greitai ir sklandžiai dislokuoti sąjungininkų pajėgas Lietuvos Respublikoje ir joms veikti šalies teritorijoje, numatoma sudaryti sąlygas NATO pratyboms ir mokymams, plėtoti reikalingą infrastruktūrą ir teikti priimančiosios šalies paramą Lietuvos Respublikoje esančioms sąjungininkų pajėgoms. Tuo tikslu, t. y. jeigu tai būtina nacionaliniam saugumui užtikrinti ar tarptautiniams įsipareigojimams vykdyti, patirtos išlaidos tiekiant prekes, teikiant paslaugas ar atliekant darbus pajėgoms, kurios atvyksta dalyvauti tarptautinėse operacijose, tarptautinėse karinėse pratybose ir kituose karinio bendradarbiavimo renginiuose arba vyksta tranzitu per Lietuvos Respublikos teritoriją, krašto apsaugai (gynybai) finansuojamos iš valstybės biudžeto asignavimų.
Krašto apsaugos sistemos institucijos, siekdamos padidinti Lietuvos Respublikos kovinius pajėgumus, vykdo statybos projektus, kurių uždavinys – užtikrinti fizinę infrastruktūrą Lietuvos Respublikos ir NATO kovinių pajėgumų nuolatiniam dislokavimui. Krašto apsaugos sistemos institucijos jų valdomose ir naudojamose, taip pat krašto apsaugos tikslams skirtose teritorijose (žemės sklypuose), kurių bendras plotas apie 11000,0000 ha, nuolat stato naujus ir (ar) rekonstruoja esamus statinius. 2021-2024 m. krašto apsaugos sistemos infrastruktūros plėtrai  numatyta apie 220 mln. Eur. Šiais tikslais, įgyvendinant tarptautines sutartis ar šalių pasirašytus susitarimus dėl bendradarbiavimo gynybos srityje, statiniai ir (ar) inžinerinės infrastruktūros objektai (inžineriniai tinklai ir (ar) susisiekimo komunikacijos) taip pat statomi ir (ar) įrengiami sąjungininkų lėšomis (pvz., Lietuvos Respublikos Vyriausybės ir Jungtinių Amerikos Valstijų Vyriausybės 2017 m. sausio 17 d. susitarimas dėl bendradarbiavimo gynybos srityje). Pažymėtina, kad sąjungininkų karinių pajėgų įgyvendinami statybos projektai finansuojami pagal sąjungininkų šalies teisės aktus, kurie nenumato pagrindo skirti lėšų minėtai įmokai mokėti.
Atsižvelgiant į vykdomų krašto apsaugos sistemos statybos projektų uždavinius ir tam tikslui skirtų valstybės biudžeto asignavimų paskirtį, įmokos mokėjimas savivaldybės infrastruktūros plėtros tikslais yra nepagrįstas. 

. Įstatymo projekto iniciatoriai ir rengėjai
Seimo narys Arvydas Anušauskas.

. Kaip šiuo metu reguliuojami Įstatymo projekte aptarti teisiniai santykiai
Įstatymo 15 straipsnio 1 dalyje numatyta, kad savivaldybės infrastruktūros plėtros įmoka mokama dėl naujai statomo, rekonstruojamo pastato, esamo inžinerinio statinio, rekonstruojamo į pastatą, ir (ar) kito inžinerinio statinio, kuris nėra savivaldybės infrastruktūra ir jo naudojimui reikalinga savivaldybės infrastruktūra. Savivaldybės infrastruktūros plėtros įmoką moka paminėtų statinių statytojas (vystytojas). Įstatymo 15 straipsnio 2 ir 3 dalyse numatyti atvejai, kai ši įmoka nemokama.

.	Siūlomos naujos teisinio reguliavimo nuostatos ir kokių teigiamų rezultatų laukiama
Atsižvelgiant į tai, kad statiniai statomi ir (ar) rekonstruojami krašto apsaugos tikslams skirtose teritorijose valstybės gynybos tikslais, siekiant užtikrinti nacionalinį saugumą, Įstatymo projektu siūloma numatyti išimtį dėl savivaldybės infrastruktūros plėtros įmokos mokėjimo už statinius, statomus ir (ar) rekonstruojamus krašto apsaugos tikslams skirtose teritorijose.
Nustačius tokį reglamentavimą bus užtikrinta, kad krašto apsaugai (gynybai) skirti valstybės biudžeto asignavimai būtų panaudoti pagal paskirtį, t. y. su  krašto apsauga (gynyba) susijusioms priemonėms finansuoti. 

. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Teikiamu Įstatymo projektu teisinis reguliavimas nekeičiamas iš esmės, Įstatymo projektu nesiekiama reglamentuoti iki šiol nereglamentuotų santykių, todėl, vadovaujantis Lietuvos Respublikos teisėkūros pagrindų įstatymo 15 straipsnio 1 dalimi, Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, 4 punktu, numatomo teisinio reguliavimo poveikio vertinimas neatliekamas. 
Galimų neigiamų pasekmių nenumatoma.

. Galima priimto įstatymo įtaka kriminogeninei situacijai, korupcijai
Priimtas įstatymas neturės įtakos kriminogeninei situacijai ir korupcijai.

. Galima priimto įstatymo įtaka verslo sąlygoms ir jo plėtrai
Teikiamo Įstatymo projekto įgyvendinimas nenumato įtakos verslo sąlygoms ir jo plėtrai. 

. Ar įstatymo projektas neprieštarauja strateginio lygmens planavimo dokumentams
Ne.

. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus įstatymą, kitų įstatymų priimti ar keisti nereikės.

. Įstatymo projekto atitiktis Valstybinės kalbos, Teisėkūros pagrindų įstatymų reikalavimams, sąvokų ir terminų įvertinimas
Įstatymo projektas parengtas laikantis Valstybinės kalbos ir Teisėkūros pagrindų įstatymų reikalavimų. 

. Įstatymo projekto atitiktis Žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei
Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei. 

. Įstatymui įgyvendinti reikalingi įgyvendinamieji teisės aktai, juos priimti turintys subjektai
Nėra.

. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti
Nenumatoma.

. Įstatymo projekto rengimo metu gauti specialistų vertinimai ir išvados
Įstatymo projekto rengimo metu specialistų vertinimų, rekomendacijų ir išvadų nebuvo gauta.

. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis 
„Infrastruktūros plėtra“, „įmoka“.

. Kiti, iniciatorių nuomone, reikalingi pagrindimai ir paaiškinimai
Nėra. 


Seimo narys
Arvydas Anušauskas



